བོད་ཀྱི་སྐད་ཡིག་དེས་ཕན་བདེ་རླབས་ཆེན་སྐྲུན་ས་ནི་ནང་བསྟན་ཆོས་ལུགས་དེ་ཉིད་ཡིན་ལ།འཆད་རྩོད་རྩོམ་གསུམ་གྱི་བྱ་བ་ཅི་ལའང་ལག་མི་འགོར་བར་བེད་སྤྱོད་ཆོག་ཆོག་ཅིག་བཟོས་ཡོད།ནང་ཆོས་སློབ་གཉེར་གྱིས་མི་ཚེ་རྫོགས་དགོས་པའི་གྲྭ་བཙུན་ཚོས་སྐད་ཡིག་བེད་སྤྱོད་བཏང་རྗེས་སྐད་ཡིག་གི་ཁྱབ་ཁོངས་ཇེ་ཆེར་སོང་ཡོད་ལ་ཆོས་ལུགས་ཐད་ནས་མིང་ཚིག་ཧ་ཅང་ཕྱུག་པོར་བཟོས་ཡོད།བོད་ཀྱི་སྐད་ཡིག་དང་གྲྭ་བཙུན་བར་ཕན་ཚུན་རམ་འདེགས་ཤུགས་ཆེན་བྱས་ལ་གཉིས་ཀའི་ནུས་སྟོབས་ཀྱང་ཇེ་ཆེར་སོང་ཡོད།འོན་ཀྱང་ནང་བསྟན་འདི་ཉིད་མེད་རླབས་སུ་སོང་ཚེ་བོད་ཀྱི་སྐད་དེ་ལའང་རིན་མཐོང་གང་མེད་པ་ནི་ཟམ་གདོང་རིན་པོ་ཆེས་ཆོས་ལུགས་དར་ན་མི་རིགས་ཉམས་ཀྱང་ཆོག་ཟེར་བ་ལས་ལེགས་པར་གོ་ཐུབ།ཁ་གསལ་པོ་བཤད་ན་བོད་ལ་ནང་བསྟན་འདི་ཉིད་མེད་ན་རྩ་ཆེན་གྱི་མི་རིགས་དང་རླབས་ཆེ་བའི་སྐད་ཡིག་ཟེར་བ་ཞིག་མེད་པས་ན་ཟམ་གདོང་རིན་པོའི་གསུང་བཤད་དེའང་གནད་ལ་ཁེལ་ཞིང་དོན་ལ་གནས་པ་ཞིག་ཆགས་ཡོད་པ་མཐོང་ཐུབ།དེ་ནི་ལོས་ཀྱང་ཡིན་ཏེ།རྩ་ཆེན་དང་རླབས་ཆེན་ཞེས་པའང་མི་རིགས་ཀྱི་དགོས་མཁོ་སྐོང་བར་ཕན་གྲོགས་རྒྱ་ཆེར་བྱེད་མིན་ལས།ཆེས་དཀོན་པ་དང་ཧ་ཅང་རྙིང་པ་ཞིག་ལ་རྩ་ཆེན་རྩི་རྒྱུ་ཅི་ཞིག་ཡོད།ལོ་ངོ་སྟོང་ཚོ་སྔོན་གྱི་རྡོ་ལོག་ཅིག་ལ་རྩ་ཆེན་ཡིན་རབས་བཤད་ནས་ཉར་ཚགས་བྱས་ན་དགེ་མཚན་ཞིག་ཡོད་དམ།དེར་དགེ་མཚན་ཡོད་ན་རྙིང་པ་ཡིན་རྒྱུ་ཙམ་རེད།འདི་དང་འདྲ་བར་བོད་སྐད་ཡིག་གིས་མི་རིགས་ཀྱི་དགོས་མཁོ་སྐོང་མ་ཐུབ་ཚེ་རང་གི་སྐད་ཡིག་ཡིན་ཟེར་ནས་དགའ་ཞེན་ཙམ་ལས་འདོར་མི་ཐུབ་པའི་གནས་སྟངས་གང་ཡང་མེད།